P6_TA(2006)0448

Anna Politkovszkaja orosz újságírónő meggyilkolása

Az Európai Parlament állásfoglalása az EU és Oroszország közötti kapcsolatokról Anna Politkovszkaja orosz újságírónő meggyilkolása után

Az Európai Parlament,

- tekintettel a demokrácia és a politikai szabadságjogok Oroszországban történő megszilárdítására vonatkozó, az 1997. december 1-én életbe lépett EU-Oroszország partnerségi és együttműködési megállapodásban megfogalmazott célokra, és az új megállapodásról szóló, várhatóan 2006-ban kezdődő tárgyalásokra,

- tekintettel a sajtószabadság és a szólás szabadsága oroszországi helyzetéről szóló korábbi állásfoglalásaira és nyilatkozataira, és különösen a 2005. május 26-i állásfoglalására [1] az EU-Oroszország kapcsolatokról,

- emlékeztetve az Oroszországi Föderáció kötelezettségeire az emberi jogok terén, különösen annak fényében, hogy az Európa Tanács Miniszteri Bizottságának elnöki tisztét jelenleg Oroszország tölti be,

- tekintettel eljárási szabályzata 103. cikkének (2) bekezdésére,

A. mivel Anna Politkovszkaja orosz újságírónőt 2006. október 7-én, szombaton lakóháza felvonójában meggyilkolták, és a lőfegyver használatának módja bérgyilkosságra utal,

B. mivel Anna Politkovszkaja számos cikket és több könyvet írt az emberi jogok helyzetéről Oroszországban és Csecsenföldön, különösen pedig a Kaukázus északi részén,

C. mivel Anna Politkovszkaja az emberi jogok elkötelezett védelmezője volt Oroszországban, és hatékony támogatást nyújtott az emberi jogi jogsértések áldozatainak, különösen Csecsenföldön,

D. mivel ez a gyilkosság Andrej Kozlovnak, az Oroszországi Központi Bank elnökhelyettesének meggyilkolása után történt, aki meg akarta reformálni az orosz bankrendszert; mivel 2006. október 16-án Anatolij Voronyint, az ITAR-TASZSZ hírügynökség kereskedelmi igazgatóját is meggyilkolták lakásában,

E. mivel a politikai ellenfelek meggyilkolása aggasztó jelenséggé vált az orosz politikai porondon,

F. mivel a Riporterek Határok Nélkül és a Bizottság az Újságírók Védelmére nevű szervezetek szerint Oroszország az elsők között szerepel azon országok között, ahol újságírókat gyilkoltak meg,

G. mivel e gyilkosságokat nem vizsgálják ki megfelelően, és a legtöbb esetben a gyilkosok kilétére soha nem derül fény,

H. mivel a nemzetközi és az orosz közéletben egyaránt komoly aggodalmak merültek fel a sajtó- és a szólásszabadság egyre jelentősebb korlátozása miatt,

I. mivel a tömegtájékoztatási eszközök szabadsága, a független újságírók hatékony védelme és az emberi jogi szervezetek tevékenységének teljes támogatása kiemelkedő fontosságú elemei az ország demokratikus fejlődésének,

1. tisztelettel adózik Anna Politkovszkaja munkájának és érdemeinek, aki számos elismerés, többek között az Olof Palme-díj kitüntetettje volt, és aki elismert oknyomozó riporterként a becsületes újságírás szimbólumává vált Oroszországban, aki bátran kiállt az emberi élet és méltóság védelmében, aki feltárta és tárgyilagosan bemutatta az emberiesség elleni bűncselekmények különböző formáit, különösen Csecsenföldön;

2. őszinte együttérzését fejezi ki Anna Politkovszkaja családjának, barátainak és kollégáinak az újságírás és az emberi jogi mozgalom terén;

3. a lehető legerőteljesebben elítéli Anna Politkovszkaja meggyilkolását, és felhívja az orosz hatóságokat, hogy folytassanak független és hatékony vizsgálatot e gyáva bűncselekmény felelőseinek megtalálása és megbüntetése érdekében; felhívja az EU-t és az Európa Tanácsot, hogy szorosan kövessék nyomon a vizsgálatot;

4. mélységes aggodalmának ad hangot az újságírókat és a jelenlegi kormánnyal szemben kritikát megfogalmazó egyéb személyeket érő, egyre növekvő megfélemlítés, zaklatás és gyilkosságok miatt, és emlékezteti az orosz kormányt, hogy e tendencia folytatódása kedvezőtlenül befolyásolja Oroszország általános megítélését;

5. felhívja az orosz hatóságokat, hogy indítsanak aktív küzdelmet a független újságírók és emberi jogi aktivisták megfélemlítése ellen, és nyújtsanak teljes körű védelmet azoknak a független újságíróknak, akik súlyos igazságtalanságoknak vannak kiszolgáltatva országukban, valamint az emberi jogi jogsértések áldozatait védő emberi jogi szervezeteknek és képviselőiknek;

6. felszólítja a Bizottságot és az EU tagállamait, hogy helyezkedjenek elvi és következetes álláspontra az Oroszországi Föderációval zajló, az új partnerségi és együttműködési megállapodásról szóló tárgyalásokon, követelve a sajtószabadság és a független újságírás európai normák szerinti biztosítását;

7. ebben az összefüggésben sürgeti a Tanácsot, hogy komolyan gondolja át az Oroszországi Föderációval ápolt kapcsolatok jövőjét, vitassa meg a témát az Európai Parlament és a civil társadalom bevonásával annak érdekében, hogy bármely jövőbeli megállapodás középpontjába a demokrácia, az emberi jogok és a véleménynyilvánítás szabadsága kerüljenek, és hogy átlátható mechanizmus jöjjön létre a megállapodások végrehajtásának ellenőrzésére;

8. felhívást intéz az EU és Oroszország közötti emberi jogi párbeszéd kibővítésére annak hatékonyabbá és eredményorientálttá tételére, az Európai Parlament minden szinten történő bevonásával annak érdekében, hogy ezt az elemet megerősítsék a hamarosan megtárgyalásra kerülő új partnerségi és együttműködési megállapodásban;

9. úgy véli, hogy az összes demokratikus intézménynek - az Európai Parlamentet is beleértve - morális kötelessége, hogy haladéktalanul, a politikai körülményektől függetlenül elítélje az ilyen bűncselekményeket és demonstrálja az emberi jogok iránti elkötelezettségét;

10. mély aggodalmának ad hangot azzal a ténnyel kapcsolatban, hogy a civil szervezetekről szóló új jogszabályok következtében több mint 90 nem kormányzati szervezet kényszerült működése megszüntetésére Oroszországban; sürgeti az orosz hatóságokat, hogy gyorsítsák fel azokat a regisztrációs eljárásokat, amelyek lehetővé teszik az érintett szervezetek számára, hogy folytathassák tevékenységüket, amíg kérelmeiket megfelelő el nem bírálják és nyilvántartásba nem veszik; felhívja az orosz kormányt, hogy ne használja fel az új jogszabályok kidolgozatlanságát a civil társadalomból hallatszó kritikus hangok elhallgattatására;

11. tisztában van azzal, hogy csak úgy lehet igaz módon kifejezni a tiszteletet Anna Politkovszkajának az igazság, jogszerűség és emberi méltóság iránti szenvedélyes elkötelezettsége előtt, ha közös erőfeszítéseket teszünk Anna Politkovszkaja álmának megvalósítására: az állampolgárok jogait és szabadságát tiszteletben tartó, demokratikus Oroszország megteremtésére;

12. utasítja elnökét, hogy továbbítsa ezt az állásfoglalást a Bizottságnak, a Tanácsnak, a tagállamok kormányainak és parlamentjeinek, az Oroszországi Föderáció kormányának és parlamentjének, valamint az Európa Tanácsnak.

[1] HL C 117. E, 2006.5.18., 235. o.

--------------------------------------------------